
З А К О Н 
О ИЗМЕНАМА И ДОПУНАМА ЗАКОНА О ДУВАНУ

Члан 1.

У Закону о дувану („Службени гласник РС”, бр. 101/05, 90/07, 95/10, 36/11, 108/13, 95/18, 91/19 и 92/23) у члану 80б после става 1. додаје се став 2. који гласи:

„У вршењу пољопривредног надзора из члана 80а овог закона пољопривредни инспектор овлашћен је да предузме све мере утврђене овим законом и подзаконским актима донетим на основу овог закона.”.

Члан 2.

У члану 82. став 1. после речи: „санитарни надзор” додају се запета и речи: „као и подзаконским актима донетим на основу овог закона”.

Члан 3.

У члану 83. тачка 3а) после броја: „73,” додају се број: „74а” и запета.

Члан 4.

У члану 84. став 1. после речи: „инспекцијски надзор” додају се запета и речи: „као и подзаконским актима донетим на основу овог закона”.

Члан 5.

У Закону о изменама и допунама Закона о дувану („Службени гласник РС”, број 92/23) у члану 77. речи: „1. јануара 2027. године” замењују се речима: „1. јуна 2027. године”.

Члан 6.

Произвођачи, трговци на велико, као и увозници који имају на залихама дуванске производе, и то: цигаре, цигарилосе, цигарете, резани дуван, дуван за лулу и дуван за водену лулу, који нису обележени у складу са чл. 77а-77г Закона о дувану („Службени гласник РС”, бр. 101/05, 90/07, 95/10, 36/11, 108/13, 95/18, 91/19 и 92/23) извршиће попис залиха тих производа са стањем на дан 31. мај 2027. године, укључујући и залихе у свим складиштима, магацинима и акцизним складиштима и сачинити пописну листу.

Увозници ће, са стањем на дан 31. мај 2027. године, извршити попис залиха дуванских производа из става 1. овог члана које се налазе под царинским надзором, односно у фабрици иностраног произвођача и сачинити пописну листу.

Произвођачи и увозници ће, са стањем на дан 31. мај 2027. године, извршити попис залиха дуванских производа из става 1. овог члана које су отпремили у авионе и бродове који саобраћају на међународним линијама, односно слободне царинске продавнице и сачинити пописну листу.

Лица из става 1. овог члана, дужна су да податке из пописних листи из ст. 1-3. овог члана доставе Управи за дуван, најкасније до 15. јуна 2027. године. Пописна листа може се доставити и електронским путем.

Дувански производи из става 1. овог члана који су пописани на начин прописаним овим чланом, могу бити у промету на тржишту Републике Србије.
Члан 7.

Овај закон ступа на снагу осмог дана од дана објављивања у „Службеном гласнику Републике Србијеˮ.

